Kori Udovički
Dr. Kori Udovički (La Paz, Bolivija, 4. decembar 1961) srpska je ekonomistkinja, potpredsednica Vlade i ministarka lokalne samouprave i državne uprave u Vladi Republike Srbije i bivša guvernerka Narodne banke Srbije.

Ona je asistentkinja generalnog sekretara Ujedinjenih nacija, asistentkinja administratorka Razvojnog programa Ujedinjenih nacija (UNDP) i direktorka regionalnog biroa Razvojnog programa Ujedinjenih nacija za Evropu i Zajednicu nezavisnih država (zemlje bivšeg Sovjetskog Saveza).

Ranije je bila osnivačica i predsednica Centra za napredne ekonomske studije (CEVES), beogradsku nevladinu organizaciju koja se bavila istraživanjem u ekonomiji i obrazovanju u jugoistočnoj Evropi. Bila je takođe predsednica borda direktora fondacije za naprednu ekonomiju. CEVES-ova glavna publikacije je Kvartalni monitor ekonomskih trendova i politike Srbije, koja se bavila nadgledanjem makroekonomije, korporativnih i finansijskih trendova i politike Srbije, a izlazio je na srpskom i engleskom. Kori Udovički je bila glavna urednica do 2007. godine.

Obrazovanje i politička karijera 

Diplomirala je na ekonomskom fakultetu u Beogradu 1984. godine, magistrirala 1988. i doktorirala 1999. godine u ekonomiji na Univerzitetu Jejl. Istraživala je međuregionalnu trgovinu i integraciju između republika SFR Jugoslavije. Od 1993. do 2001, radila je u Međunarodnom monetarnom fondu u Vašingtonu i onda se vratila u Beograd kao specijalna savetnica ministra finansija i privrede u Vladi Srbije. 2002. godine je postala ministarka za energetiku i rudarstvo u Vladi Republike Srbije. Za guvernerku Narodne banke Srbije izabrana je 23. jula 2003. godine i na toj funkciji ostala do 25. februara 2004. godine, kada je opozvana zbog nelegalnosti tokom glasanja u srpskom Parlamentu.

Njen otac bio je Lazar Udovički, a ujak bivši predsednik Bolivije, Gonzalo Sančez de Lozada.

Spoljašnje veze 

 RBEC (UNDP) 
 CEVES 
 FREN 
 Quarterly Monitor of Economic Trends and Policies in Serbia - QM 
 Portret bez rama: Kori Udovički („Politika“, 4. maj 2014)

Srpski ekonomisti
Guverneri Narodne banke Srbije
Authority control